**National Napalm Syndicate** (käytetään myös lyhennettä **NNS**) on suomalainen thrash metal -yhtye, joka perustettiin Pudasjärvellä vuonna 1986 ja joka oli tuolloin tyylilajinsa ensimmäisiä Suomessa. Alkuperäinen kokoonpano vuodesta 1986 vuoteen 1987 oli seuraava: Vesa Ruokangas (laulu), Markku Jokikokko (kitara), Jukka Kyrö (kitara), Juha Vuorma (basso) ja Pasi Pauanne (rummut).

Historia
--------

Toimiessaan Pudasjärvellä yhtye joutui monta kertaa sikäläisten lestadiolaisten, jotka syyttivät yhtyeen jäseniä saatananpalvojiksi ja uusnatseiksi, silmätikuksi. Koulussa uskovaiset opettajat antoivat yhtyeen jäsenille huonoja numeroita luonnostaan. Jukka Kyrö mainitsi vuonna 2006 annetussa haastettelussa, ettei hän voinut käsittää tätä, koska yhtyeen jäsenet muistuttivat ulkonäöltään "eniten Jeesusta koko kylällä". Kokoonpanolla Ruokangas-Jokikokko-Kyrö-Vuorma-Pauanne julkaistiin yhtyeen ensimmäinen demo, "Painfull Ten Hours" 1987. Saman vuoden syksyllä Ruokankaan paikalle laulajaksi tuli aikaisemmin A.R.G.-yhtyeessä toiminut Aku Raaska. Ensimmäinen Raaskan kanssa tehty äänite oli vuonna 1988 julkaistu demo "At The Time Of Fullmoon", joka toi yhtyeelle levytyssopimuksen EMI:n kanssa. Vuoden 1988 aikana yhtye julkaisi vielä toisenkin demon, minkä jälkeen ilmestyi ensimmäinen täyspitkä albumi *National Napalm Syndicate* 1989.

Jo ennen albumin julkaisua yhtye oli keikkaillut ahkerasti Pudasjärven-Kuusamon alueella yhdessä kuusamolaisen A.R.G:n ja keravalaisen Stonen kanssa. Vuonna 1988 National Napalm Syndicate esiintyi ensimmäisen kerran Helsingin Lepakossa, ja myös seuraavana vuonna yhtye esiintyi pääkaupunkiseudulla. Debyyttialbumin ilmestymisen jälkeen Raaskan tilalle vokaaleihin tuli Heikki Lesonen, jonka kanssa yhtye äänitti vielä yhden demon ennen kuin hajosi 1991. Hajoamisen syynä oli Jukka Kyrön Kalevalle 11. toukokuuta 2007 antaman haastattelun mukaan se, että yhtyeen jäsenten oli muutettava pois Pudasjärveltä opiskelupaikkojen perässä, ja yhtyeen toiminnan ylläpitäminen kävi liian vaikeaksi.

National Napalm Syndicate perustettiin vuonna 2002 uudelleen Oulussa, kun Kyrö ja Jokikokko olivat jammailemassa yhdessä, jolloin he huomasivat uusien kappaleiden syntyvän kuin itsestään. Alun perin Kyrön ja Jokikokon tarkoituksena oli saada myös muut alkuperäisjäsenet mukaan, mutta koska myöntyviä vastauksia ei tullut, he päättivät hankkia uudet jäsenet tuekseen. Ensimmäisenä he saivat värvättyä jo samana vuonna rumpali Jari Kaiposen, joka oli aikaisemmin soittanut melodisessa black metal -yhtye Black Swanissa. Seuraavana vuonna yhtyeeseen värvättiin basistiksi Tero Nevala, joka oli aikaisemmin toiminut kosketinsoittajana black metal -yhtye Catameniassa. Nevalan liityttyä National Napalm Syndicateen yhtye äänitti promon, jota tehtäessä tilapäisinä laulajina toimivat Altti Veteläinen, Aki Häkkinen ja Pete Ahonen.

Yhtyeen nykyinen laulaja Ilkka Järvenpää liittyi National Napalm Syndicaten rivehin 2004, jolloin yhtye julkaisi jälleen demon. Helmi-maaliskuussa 2005 yhtye soitti ensimmäiset keikkansa viiteentoista vuoteen ollessaan Creatures from the North -kiertueella yhdessä Maple Crossin ja Sacred Crucifixin kanssa. Kiertueen yhteydessä äänitettiin split-CD, joka sisältää National Napalm Syndicatelta uuden kappaleen, "Sweet Revengen".

Kiertueen jälkeen, toukokuussa 2005 National Napalm Syndicate aloitti Hellgate Studiolla toisen täyspitkän albuminsa äänittämisen. Ennen albumin julkaisua yhtye soitti saman vuoden Tuska-festivaalien jatkoklubilla Helsingissä sekä Jalometalli-festivaaleilla Oulussa. Uusi albumi, *Resurrection Of The Wicked*, ilmestyi maaliskuussa vuonna 2006. Myös vanhoja muistoja herätettiin henkiin samana vuonna, kun National Napalm Syndicaten vanhoja demokappaleita sisältävä kokoelma *Thrashing Relics – Volume 1* ilmestyi. Sama kokoelma sisälsi myös Mengelen, Morphosiksen ja Lycantrophyn (jonka yhtenä laulajana toimi NNS:n entinen laulaja Vesa Ruokangas) demokappaleita. Vuoden 2007 puolella puolestaan ilmestyi kokoelma-albumi *The Birth, Death and Resurrection*, joka sisältää molemmat ilmestyneet albumit. Ensimmäisen albumin kappaleita oli miksattu uudelleen, minkä lisäksi kokoelmalta löytyi muutama aikaisemmin julkaisematon kappale.

Vuonna 2016 bändi aloitti uuden, työnimellä Kuolema kulkevan studiolevyn äänitykset. Tällöin bändin kokoonpanossa tapahtui jälleen muutoksia, jolloin vokalistin paikalle palasi jälleen Järvenpää. Mukaan liittyi myös uusi rumpali Ville Hanhisuanto. Bändi esiintyi uudessa kokoonpanossaan vuoden 2016 Jalometalli-festivaaleilla.

Jäsenet
-------

* Vesa Mänty – laulu (2020-)
* Jukka Kyrö – kitara (1986–1991, 2002–)
* Harri Lampinen – kitara (2012–)
* Niko Karppinen – basso (2013–)
* Ville Hanhisuanto - rummut (2016-)

### Entiset jäsenet

* Vesa Ruokangas – laulu (1986–1987)
* Aku Raaska – laulu (1987–1989, 2012-2016)
* Markku Jokikokko – kitara (1986–1991, 2002–2008)
* Heikki Lesonen – laulu (1989–1991)
* Pasi Pauanne – rummut (1986–1991, 2012-2016)
* Juha Vuorma – basso (1986–1991)
* Altti Veteläinen – laulu (2003)
* Aki Häkkinen – laulu (2003)
* Pete Ahonen – laulu (2003)
* Tero Nevala – basso (2003–2013)
* Mikael Ahlsten – rummut (2015-2016)
* Matti Veikkola - laulu (2019-2020)
* Ilkka Järvenpää, laulu (2004–2013, 2016-2018)

### Studioalbumit

* *National Napalm Syndicate*  (1989, EMI)
* *Resurrection of the Wicked*  (2006, Poison Arrow)
* *Devolution of Species*  (2009, Violent Journey Records)
* *Time is the Fire*  (2018)
* *The New Hell*  (2022)

### EP:t

* *Lex Talionis*  (2014, Violent Journey)

### Kokoelma-albumit

* *The Birth, Death and Resurrection*  (2007, Poison Arrow)

### Split-albumit

* *Creatures from the North*  (2005, Verikauha Records, Maple Crossin ja Sacred Crucifixin kanssa)
* *Thrashing Relics Volume 1*  (2006, Bestial Beast)

### Demot

* *Painful Ten Hours*  (1987)

**A-puoli**

1. After the Fall of N.W. – 04.59
2. Life Is Pain – 02.27

**B-puoli**

1. Werewolf, the Obsession – 05.11

* *Demo II 1988*  (1988)

1. Where Fears Reign
2. 911
3. Lucy
4. Deathwish
5. In A Gadda Da Vida
6. My Pudasjärvi

* *At the Time of the Fullmoon*  (1988)

1. Intro – 02.29
2. Ante Mortem – 05.06
3. Pain of Pleasure – 03.17
4. Deathwish – 03.13
5. The Final Gathering – 04.00
6. The Sunrise – 02.29
7. Silent Violence – 04.40

* *Demo 1989*  (1989)

1. Last Twenty Minutes
2. In Vain
3. Dazed and Confused

* *Promo 2003*  (2003)

1. Tribulations of the Automata
2. Asleep at the Wheel
3. Hate Crimes
4. The Remains Burn

* *Demo 2004*  (2004)

1. Corrosion of Humanity – 03.54
2. Hell to Pay – 04.06
3. The Cure – 04.36
4. Nothing But Fear – 04.20

Aiheesta muualla
----------------

* Yhtyeen kotisivut (Arkistoitu – Internet Archive)
* Ylen Elävä arkisto: National Napalm Syndicate